Ágústa Edda Björnsdóttir varð í dag fyrst íslenskra kvenna til að taka þátt á heimsmeistaramóti í hjólreiðum og fyrsti Íslendingurinn til að taka þátt í heimsmeistaramóti í götuhjólreiðum . Tók hún þátt í svokallaðri tímaþraut á heimsmeistaramótinu í Yorkshire í Bretlandi , en farin var 32 kílómetra leið með 474 metra hækkun milli bæjanna Ripon og Harrogate . Rætt er nánar við Ágústu á vef Hjólafrétta , en þar segir hún aðstæður hafa verið mjög erfiðar , bæði vegna mikillar rigningar yfir daginn sem gerði keppendum erfitt fyrir , og þá hafi brautin verið mun tæknilegri en hún hafi vanist hér á landi . Erfitt sé að „ láta sig hafa það “ í gegnum krappar beygjur á mikilli ferð , sérstaklega í bleytu . Ágústa endaði í 49. sæti af 53 keppendum . Hún segist sátt við aflið , en að hún hafi bæði gert smá mistök í byrjun og þá hafi hún tapað talsverðu á tæknilegu köflunum . Ágústa mun keppa næst í hefðbundinni götuhjólakeppi á heimsmeistaramótinu á laugardaginn , en Rúnar Örn Ágústsson mun keppa á morgun í karlaflokki í tímaþraut . Hin 22 ára gamla Chloe Dygert frá Bandaríkjunum stóð uppi sem sigurvegari í dag , en hún átti alveg ótrúlegan dag og var 1:32 mínútum á undan næsta keppenda , Anna van der Breggen frá Hollandi .